โบรกฯ ประสานเสียงเชียร์ “ซื้อ” CBG เป้าสูงสุด 138 บ. คาด Q2 ฟื้น กำไรทั้งปีแตะ 3.6 พันลบ.
โบรกฯ ประสานเสียงเชียร์ "ซื้อ" CBG เป้าสูงสุด 138 บ. คาดผลงาน Q2/64 ฟื้นตัวจากไตรมาสก่อน หลังพ้นจุดต่ำสุดใน Q1/64 พร้อมคาดการณ์กำไรทั้งปีโตแตะ 3.6 พันลบ.
28 พ.ค. 2564

บริษัทหลักทรัพย์ เอเชีย เวลท์ จำกัด ระบุในบทวิเคราะห์ (28 พ.ค.64) แนะนำ “เก็งกำไร” บริษัท คาราบาวกรุ๊ป จำกัด (มหาชน) หรือ CBG ราคาเป้าหมาย 132.00 บาท (เดิม 150.00 บาท) อิง PER ที่ 36 เท่า โดยคาดว่าผลประกอบการไตรมาส 2/2564 ฟื้นตัวจากไตรมาสก่อน จากคำสั่งซื้อในเมียนมาร์ที่คาดว่าจะกลับมาฟื้นตัว หลังเริ่มเห็นสัญญาณดีมานด์ที่เพิ่มมากขึ้น แม้การห้ามนำเข้าสินค้าเครื่องดื่มผ่านทางบกในเมียนมาร์ เริ่มวันที่ 1 พ.ค. 2564 ( ในที่นี้รวมถึงเครื่องดื่มชูกำลัง) ส่งผลให้ระยะเวลาขนส่งเพิ่มขึ้นเป็น 2 สัปดาห์ (เดิมไม่เกิน 1 สัปดาห์ ) แต่เป็นปัจจัยเร่งคำสั่งซื้อในเดือน เม.ย. 2564 รวมถึงกัมพูชาที่คาดว่าคำสั่งซื้อจะกลับมาดีขึ้น หลังมีการผ่อนคลายล็อคดาวน์ในช่วงต้นเดือน พ.ค. 2564
นอกจากนี้บริษัทได้เปิดตัวผลิตภัณฑ์ใหม่ วู๊ดดี้ ซี+ล็อค คอลลาเจน มิกซ์เบอร์รี่ เมื่อวันที่ 19 เม.ย. 2564 ซึ่งคาดว่าจะช่วยเพิ่มฐานลูกค้าใหม่ โดยเฉพาะกลุ่มคนรักสุขภาพและความสวยงาม
สำหรับกำไรสุทธิไตรมาส 1/2564 คิดเป็น 16% ของประมาณการกำไรสุทธิปี 2564 สะท้อนปัจจัยลบจากการได้รับผลกระทบจากการรัฐประหารในเมียนมาร์และการล็อคดาวน์ในกัมพูชา ส่งผลให้ยอดขายลดลง ทำให้ปรับประมาณการรายได้รวมปี 2564-2565 ลง 10% และ 13% เป็น 18,643 ล้านบาท และ 20,311 ล้านบาท และปรับอัตรากำไรขั้นต้นเป็น 39.5% และ 41.2% (เดิม 42% และ 42.3%) ตามลำดับ จากต้นทุนที่สูงขึ้น ส่งผลให้ประมาณการกำไรสุทธิปี 2564-2565 ลง 17% และ 15% เป็น 3,651 ล้านบาท และ 4,205 ล้านบาท
ทั้งนี้ CBG รายงานกำไรสุทธิไตรมาส 1/2564 อยู่ที่ 700 ล้านบาท ลดลง 13% จากช่วงเดียวกันเมื่อปีก่อน และ 20% จากไตรมาสก่อน ต่ำกว่าตลาดคาด 11% มีรายได้รวมอยู่ที่ 4,030 ล้านบาท ลดลง 1% จากช่วงเดียวกันเมื่อปีก่อน และ 5% จากไตรมาสก่อน เป็นผลมาจากปริมาณค าสั่งซื้อของเครื่องดื่มบำรุงกำลังที่ส่งออกไปยังตลาดต่างประเทศลดลง โดยเฉพาะกลุ่มประเทศ CLMV ที่ยอดขายลดลง 25% จากช่วงเดียวกันเมื่อปีก่อน (คิดเป็น 37% ของรายได้รวม) เนื่องจากมีเหตุการณ์รัฐประหารในเมียนมาร์และการล็อคดาวน์ในหลายเมืองของกัมพูชา แม้ยอดขายในประเทศเติบโต 17% จากช่วงเดียวกันเมื่อปีก่อน
ด้านอัตรากำไรขั้นต้นอยู่ที่ 38.6% ต่ำกว่าไตรมาส 1/2563 และไตรมาส 4/2563 ที่ 42.4% และ 39.3% ตามลำดับ เป็นผลมาจากอัตรากำไรของสินค้าที่ส ่งออกไปต่างประเทศลดลง และน้ำตาลและอลูมิเนียมซึ่งเป็นวัตถุดิบสำคัญมีราคาที่สูงขึ้น
โดยปี 2564 บริษัทตั้งเป้าเติบโตจากจีนเป็นหลัก คาดว่าเติบโตต่อเนื่องทั้งปี รวมถึงยอดขายไตรมาส 1/2564 ในเมียนมาร์และกัมพูชาคาดว่าจะเป็นจุดต่ำสุดของปี และจะฟื้นตัวในไตรมาสถัดไป ขณะที่ยอดขายในประเทศคาดว่าจะเติบโตได้จากผลิตภัณฑ์ใหม่
ด้าน บริษัทหลักทรัพย์ฟิลลิป (ประเทศไทย) จำกัด (มหาชน) (28 พ.ค.64) แนะนำ “ทยอยซื้อ” CBG ราคาเป้าหมาย 135.00 บาท โดยมองว่ากำลังซื้อประเทศเมียนมาร์ค่อยกลับมาดีขึ้นหลังผ่านช่วงรัฐประหาร 3 เดือน บวกกับการเร่งสั่งซื้อก่อนห้ามนำเข้าสินค้าผ่านทางบก (เริ่ม 1 พ.ค.64) ซึ่งต้องใช้เรือแทน ทำให้ขนส่งนานขึ้น แต่ไม่กระทบต้นทุน เนื่องจากลูกค้ารับผิดชอบค่าใช้จ่ายเอง ขณะที่กัมพูชาผ่อนคลาย Lockdown มากขึ้น ตั้งแต่ต้น พ.ค. เป็นต้นมา
ทั้งนี้ แม้ในประเทศต้องเผชิญกับการระบาดใหม่แต่ยังเติบโตดีจากเครื่องดื่ม “Woody C+ Lock” ทั้ง 2 รสชาติ อีกทั้งยังออกรสชาติใหม่ผสมคอลลาเจน ช่วยขยายฐานลูกค้ากลุ่มใหม่ๆ
สำหรับแนวโน้มไตรมาส 2/2564 แม้คาดว่าย่อตัวจากช่วงเดียวกันเมื่อปีก่อนจากฐานสูง บวกกับต้นทุนอลุมิเนียมเพิ่มขึ้น แต่ฟื้นตัวดีขึ้นจากไตรมาสก่อนตามยอดขาย CLMV ที่เพิ่มขึ้น, จีนฟื้นตัวแรงตามการบริโภคในประเทศที่ดีขึ้น อีกทั้งเป็น High Season และซื้อหุ้น บ.”ACM” เพิ่มเป็น 100% ตั้งแต่ มี.ค. 2564 ทำให้รับรู้กำไรมากขึ้น แต่อย่างไรก็ตาม ไตรมาส 1/2564 ต่ำกว่าคาดการณ์มาก จึงปรับลดประมารการทั้งปีลง โดยให้ราคาพื้นฐาน 135 บาท
ขณะเดียวกัน บริษัทหลักทรัพย์ เคทีบีเอสที จำกัด (มหาชน) (28 พ.ค.64) แนะนำ “ซื้อ” CBG ราคาเป้าหมาย 138.00 บาท โดยมีมุมมองเป็นบวกจากการประชุมนักวิเคราะห์วานนี้ (27 พ.ค.64) มีประเด็น ดังนี้
1. สำหรับปี 2564 ผู้บริหารคงเป้ารายได้รวมเพิ่มขึ้น 15% จากช่วงเดียวกันเมื่อปีก่อน (Domestic เพิ่มขึ้น 15% จากช่วงเดียวกันเมื่อปีก่อน, Export เพิ่มขึ้น 15% จากช่วงเดียวกันเมื่อปีก่อน) โดยรายได้ CLMV ขยายตัว high single digit, จีน เพิ่มขึ้น 263% จากช่วงเดียวกันเมื่อปีก่อน
2. ผู้บริหารคาดว่า domestic energy drink ในไตรมาส 2/2564 จะขยายตัวจากไตรมาสก่อน จากฤดูร้อน ทำให้คนบริโภคเครื่องดื่มชูกำลัง โดย CBG มีแผนที่จะออก functional energy drink ในครึ่งปีหลัง 2564 สำหรับ Woody C Lock ที่ออกรสใหม่ในเดือนเม.ย. ได้รับการตอบรับที่ดี (ยังคงเป้ารายได้ปี 2564 ที่ 500 ล้านบาท เพิ่มขึ้น 100% จากช่วงเดียวกันเมื่อปีก่อน) นอกจากนี้ยังมั่นใจว่าจะเป็น first mover ในตลาดเครื่องดื่มผสมกัญชง
3. คาดว่ารายได้จาก Myanmar และ Cambodia ในไตรมาส 2/2564 ขยายตัวจากไตรมาสก่อน มองว่า bottom out ไปแล้วในไตรมาส 1/2564 โดยเฉพาะ Myanmar เริ่มเห็น demand ที่เพิ่มขึ้นในเดือน เม.ย. 2564 (All Time High) สำหรับตลาดจีน จะเข้าสู่ high season ในไตรมาส 2-3/2564 คาดรายได้ขยายตัวต่อเนื่องจากช่วงเดียวกันเมื่อปีก่อน, จากไตรมาสก่อน
4. GPM ในไตรมาส 2/2564 จะลดลงจากช่วงเดียวกันเมื่อปีก่อน, จากไตรมาสก่อน จากผลกระทบของ aluminum coil ที่ราค่าสูงขึ้น (คาดกระทบ GPM ของ overseas 1%)
5. CBG อยู่ระหว่างศึกษาการปรับสูตรลดน้ำตาล ซึ่งมีโอกาสปรับสูตรได้เร็วสุดในครึ่งปีหลัง 2564 หากปรับสูตรลดน้ำตาลเหลือ 0-6 g/100 ml จะมี cost saving ที่ 320 -340 ล้านบาทต่อปี จาก excise tax และต้นทุนน้ำตาลที่ลดลง
ทั้งนี้ เชื่อมั่นว่าผลประกอบการไตรมาส 1/2564 เป็นจุดต่ำสุดของปี คาดว่าจะเห็นการฟื้นตัวตั้งแต่ไตรมาส 2/2564 เป็นต้นไป ดังนั้น คงประมาณการกำไรสุทธิปี 2564 ที่ 3,637 ล้าน บาท (เพิ่มขึ้น 3% จากช่วงเดียวกันเมื่อปีก่อน) หนุนโดย 1.รายได้รวมขยายตัว 10% จากช่วงเดียวกันเมื่อปีก่อน จากรายได้ domestic branded own เพิ่มขึ้น 8% จากช่วงเดียวกันเมื่อปีก่อน โดยรายได้เครื่องดื่มชูกำลังขยายตัว 4% จากช่วงเดียวกันเมื่อปีก่อน และรับรู้รายได้จาก Woody C+Lock เต็มปี, รายได้distribution for 3 rd party ทำสถิติสูงสุดใหม่ต่อเนื่อง และรายได้จากต่างประเทศขยายตัว 3% จากช่วงเดียวกันเมื่อปีก่อน จากผลกระทบของสถานการณ์การเมืองในพม่าและการระบาดของ COVID-19 ระลอกใหม่ในกัมพูชา,
2. GPM ที่ 38.4% ลดลงจากช่วงเดียวกันเมื่อปีก่อน จาก GPM ของต่างประเทศปรับตัวลดลงจากต้นทุนวัตถุดิบที่สูงขึ้น
3. SG&amp;A to total sales ปรับตัวลดลงจากค่าใช้จ่าย sponsorship ที่ลดลงสำหรับปี 2565 โดยประเมินกำไรสุทธิที่ 4,623 ล้านบาท (เพิ่มขึ้น 27% จากช่วงเดียวกันเมื่อปีก่อน) หนุนโดย 1.รายได้รวมขยายตัว 16% จากช่วงเดียวกันเมื่อปีก่อน จากรายได้ที่ขยายตัวในทุกธุรกิจ และ 2. GPM ขยายตัวจากต้นทุน packaging ที่ลดลง และ utilization rate ที่ปรับตัวดีขึ้น อย่างไรก็ตาม ยังไม่ได้รวมรายได้จากผลิตภัณฑ์ผสมกัญชง และผลกระทบเชิงบวกจากการปรับสูตรลดน้ำตาลในประมาณการ Valuation/Catalyst/Risk
อย่างไรก็ดี คงราคาเป้าหมายที่ 138.00 บาท (อิง PER 38x เทียบเท่า 5-yr avg PER) โดยมองว่ากำไรปี 2564 ได้รับผลกระทบจาก COVID-19 แต่จะกลับมาฟื้นตัวแบบ V-shape ในปี 2565 จากปัจจัยพื้นฐานที่ยังดีต่อเนื่อง อีกทั้ง CBG ยังมี Upside จากการปรับสูตรเครื่องดื่มชูกำลังเพื่อลดน้ำตาล และรายได้จากผลิตภัณฑ์ผสมกัญชง